Wildbedryf weer gesond | News24
Wildbedryf weer gesond
'n Totale omset van R15 miljoen is by die derde wildveiling van die Kriek-wildgroep behaal. Dit is op 21 April by die Mattanu-wildreservaat naby Barkly-Wes in die Noord-Kaap gehou.Foto: Kriek-wildgroep
Die derde wildveiling van die Kriek-wildgroep, wat op 21 April by die Mattanu-wildreservaat naby Barkly-Wes in die Noord-Kaap gehou is, het suksesvol afgeloop met 'n totale omset van R15 miljoen wat behaal is.
Volgens Jacques Kriek, een van die mededirekteure van dié wildplaas, is 98% van die wild, wat onder meer bastergemsbokke, swartwitpense, rooibokke, buffels en springbokke ingesluit het, verkoop.
"Ons is baie positief oor die bedryf. Ons konsep is om altyd 'n platform vir ons gasverkopers te probeer skep en vir ons eie diere.
"Omdat ons van 1984 af soveel kliënte opgebou het, het ons 'n goeie databasis van mense wat top-genetika gekoop het," sê Kriek.
Volgens Kriek was daar bykans 105 lotte op die "lewende" veiling en bykomende lotte op 'n "stilveiling" waar wildkopers met behulp van 'n toepassing op hul fone op die spesifieke diere kon bie.
Volgens Kriek was die pryse besonder goed, veral vir vlaktewild van 'n goeie gehalte.
'n Springbokram is op die veiling vir R550 000 verkoop en 'n buffelkoei vir R600 000.
"Gehalte-vlaktewild soos springbok, rooibok, gemsbok en koedoe doen ongelooflik goed op die ope mark," sê Kriek.
"Die pryse het in die laaste ruk baie hoog geraak weens 'n stroom beleggers wat in die wildbedryf ingeklim het.
"Dit was tot 'n mate goed vir die bedryf, maar het ook baie negatiewe gevolge gehad. Die pryse het so hoog geraak dat boere begin sukkel het om dit terug te boer.
"Die pryse was hoog omdat die diere skaars was, maar nou is 'n klomp van hierdie diere nie meer so skaars nie. Dit is omdat ons nie regtig die hoeveelhede afgehaal het met 'n afsetpunt soos jag en vleis nie. So het die getalle meer en meer geraak," sê Kriek.
"Weens vraag en aanbod en die ekonomiese toestande het die prys in die laaste jaar of twee radikaal afgeneem."